CELEX: 32010D0721(02)
Language: fi
Date: 2010-07-20 00:00:00
Title: Komission päätös, annettu 20 päivänä heinäkuuta 2010 , finanssipalvelujen käyttäjäryhmän perustamisesta

21.7.2010   
            
            
               FI
            
            
               Euroopan unionin virallinen lehti
            
            
               C 199/12
            
         KOMISSION PÄÄTÖS,
   annettu 20 päivänä heinäkuuta 2010,
   finanssipalvelujen käyttäjäryhmän perustamisesta
   2010/C 199/02
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   sekä katsoo seuraavaa:
   
               (1)
            
            
               Finanssipalvelut ovat olennainen osa sisämarkkinoita, joiden asianmukaisen toiminnan varmistaminen on yksi unionin tärkeimmistä tavoitteista.
            
         
               (2)
            
            
               Komissio kiinnittää paremman sääntelyn periaatteiden mukaisesti suurta huomiota sen varmistamiseen, että käyttäjätahot ovat oikeasuhteisesti edustettuina komission finanssipalvelupolitiikan kehittämisen kaikissa vaiheissa. Tätä varten komissio tarvitsee asiantuntijoista koostuvan neuvoa-antavan elimen asiantuntemusta.
            
         
               (3)
            
            
               Komissio on ilmoittanut 4 päivänä maaliskuuta 2009 annetussa tiedonannossaan Elvytys Euroopassa (1) aikovansa varmistaa, että eurooppalaiset sijoittajat saavat huomattavasti paremmin äänensä kuuluviin kaikissa rahoitusasioissa.
            
         
               (4)
            
            
               Komission yksiköt perustivat vuonna 2004 finanssipalvelujen käyttäjien foorumin (FIN-USE) taatakseen sen, että käyttäjät voivat entistä aktiivisemmin ja tietoisemmin osallistua omalla asiantuntemuksellaan finanssipalveluja koskevaan Euroopan komission politiikantekoon. Kyseisen ryhmän toinen kolmivuotinen toimikausi päättyy kesäkuussa 2010.
            
         
               (5)
            
            
               Komission yksiköt perustivat vuonna 2006 eurooppalaisen neuvoa-antavan kuluttajaryhmän (ECCG) alaryhmäksi finanssipalvelujen kuluttajaryhmän (FSCG), jonka tavoitteena oli tuoda yhteen kuluttajajärjestöjen edustajia kaikista jäsenvaltioista keskustelemaan finanssipalveluja koskevasta politiikasta ja kuluttajien kannalta erityisen tärkeistä ehdotuksista. Ryhmän ensimmäinen kolmivuotinen toimikausi päättyi marraskuussa 2009.
            
         
               (6)
            
            
               FIN-USE-foorumilla on ollut tärkeä tehtävä välittää finanssipalvelujen käyttäjien näkemyksiä ja antaa komissiolle laadukasta neuvontaa. Lisäksi FIN-USE-foorumin jäsenet ovat käyneet vuoropuhelua useiden sidosryhmien kanssa ja levittäneet siten hyödyllisellä tavalla finanssipalvelujen käyttäjien näkökantoja ja parantaneet päätöksentekoprosessin kokonaislaatua.
            
         
               (7)
            
            
               Finanssipalvelujen kuluttajaryhmä on ollut hyödyllinen viestintäkanava, jonka välityksellä on pidetty yhteyttä kansallisiin ja eurooppalaisiin kuluttajajärjestöihin ja joka on tuonut esiin kuluttajia huolestuttavia erityisongelmia.
            
         
               (8)
            
            
               On tarpeen jatkaa finanssipalvelujen käyttäjien osallistumisen koordinointia ja antaa kuluttajille ja yksityissijoittajille eli luonnollisille henkilöille, jotka tekevät sijoituksia kauppa-, liiketoimi- tai ammattitoimintansa ulkopuolella, paremmat mahdollisuudet osallistua tämän alan aloitteisiin. Tätä päätöstä annettaessa on otettu huomioon komission kokemukset FIN-USE-foorumin ja finanssipalvelujen kuluttajaryhmän toiminnasta, kummankin elimen toiminnasta tehdyt arvioinnit sekä EU:n finanssipalvelupolitiikan merkitys kansalaisten elämässä.
            
         
               (9)
            
            
               Näin ollen on tarpeen perustaa finanssipalvelujen käyttäjäryhmä ja määritellä sen tehtävät, kokoonpano ja rakenne virallisessa säädöksessä.
            
         
               (10)
            
            
               Ryhmä olisi muodostettava finanssipalvelujen asiantuntijoista, kuten sellaisista henkilöistä, jotka on nimitetty valvomaan kuluttajien, yksityissijoittajien tai mikroyritysten etuja, mutta myös kuluttajia edustavien lakimiesten, työntekijöiden edustajien tai korkeakoulumaailman edustajien kaltaisista asiantuntijoista, jotka ovat perehtyneet erityisesti käyttäjien tarpeisiin ja ensisijaisiin asioihin finanssipalvelujen alalla. Unionin olisi oltava maantieteellisesti tasapuolisesti edustettuna ryhmässä.
            
         
               (11)
            
            
               Ryhmän olisi avustettava komissiota sen valmistellessa ja seuratessa finanssipalvelupolitiikkaa, joka voi vaikuttaa finanssipalvelujen käyttäjiin. Ryhmän olisi tarjottava finanssipalvelujen käyttäjiä edustavien henkilöiden ja finanssipalvelujen erikoistuntijoiden korkeatasoista asiantuntemusta finanssipalveluja koskeviin komission aloitteisiin.
            
         
               (12)
            
            
               Jotta voidaan asetettujen tavoitteiden mukaisesti jatkaa finanssipalvelujen käyttäjien osallistumisen koordinointia ja parantaa kuluttajien, yksityissijoittajien ja mikroyritysten mahdollisuuksia osallistua finanssipalveluja koskeviin komission aloitteisiin, on asianmukaista antaa ryhmälle riittävää taloudellista tukea maksamalla sen jäsenille vuosipalkkiot, korvaamalla matka- ja majoituskulut ja osoittamalla ryhmälle tutkimusvaroja.
            
         
               (13)
            
            
               Koska ryhmään olisi houkuteltava parasta asiantuntemusta hyvin monimutkaisella finanssipalvelujen alalla sellaisista sidosryhmistä, joihin ei kuulu finanssialan ammattilaisia, ryhmän jäsenten olisi niiden palkkioiden perusteella, joita vastaavien elinten jäsenet saavat kansallisella tasolla, sekä FIN-USE-foorumin vuosipalkkioiden ja niiden määräaikaisen tarkistamisen perusteella saatava vuosipalkkio sen varmistamiseksi, että heillä on riittävät resurssit antaa komission tarvitsema merkittävä panos, joka muodostuu noin 35 päivän työmäärästä sen lisäksi, että jäsenet osallistuvat ryhmän kokouksiin.
            
         
               (14)
            
            
               Koska ryhmän jäsenet voivat tarvita ulkoista tutkimusta voidakseen suorittaa ryhmän tehtävät, komissio voi ryhmän pyynnöstä osoittaa tätä varten tutkimusvaroja, jos se pitää pyyntöä aiheellisena.
            
         
               (15)
            
            
               Olisi vahvistettava tietojen julkistamista koskevat säännöt, joita sovelletaan ryhmän jäseniin, sanotun kuitenkaan rajoittamatta komission menettelysäännöistä tehdyn päätöksen 2001/844/EY, EHTY, Euratom (2) liitteessä vahvistettujen turvallisuussääntöjen soveltamista.
            
         
               (16)
            
            
               Ryhmän jäsenten henkilötietojen käsittelyssä olisi noudatettava yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (3) säännöksiä,
            
         ON HYVÄKSYNYT TÄMÄN PÄÄTÖKSEN:
   1 artikla
   Finanssipalvelujen käyttäjäryhmä
   Perustetaan finanssipalvelujen käyttäjäryhmä, jäljempänä ’ryhmä’.
   2 artikla
   Tehtävät
   1.   Ryhmän tehtävänä on:
   
               a)
            
            
               neuvoa komissiota sellaisten säädösten tai muiden poliittisten aloitteiden valmistelussa, jotka vaikuttavat finanssipalvelujen käyttäjiin, kuluttajat, yksityissijoittajat ja mikroyritykset mukaan luettuina;
            
         
               b)
            
            
               tarjota näkemyksiä, lausuntoja ja neuvoja näiden politiikkojen käytännön toteutuksesta;
            
         
               c)
            
            
               pyrkiä ennakoivasti yksilöimään keskeiset finanssipalveluja koskevat asiat, jotka vaikuttavat finanssipalvelujen käyttäjiin;
            
         
               d)
            
            
               tarvittaessa pitää komission suostumuksella yhteyttä finanssipalvelujen käyttäjien edustajiin ja edustuselimiin Euroopan unionin tasolla ja kansallisella tasolla sekä muihin komission hallinnoimiin neuvoa-antaviin ryhmiin, kuten eurooppalaiseen neuvoa-antavaan kuluttajaryhmään, maksujärjestelmämarkkinoiden asiantuntijaryhmään, arvopaperimarkkinoita käsittelevään eurooppalaiseen asiantuntijaryhmään ja talousvalistusta käsittelevään asiantuntijaryhmään, sekä antaa näille tietoja.
            
         2.   Asioihin, joista voidaan pyytää ryhmän lausuntoa, kuuluvat kaikki finanssipalvelupolitiikan alat, muun muassa vähittäispankkitoiminta, kulutusluotot ja kiinnitysluotot, maksuvälineet ja -järjestelmät, henki- ja vahinkovakuutukset, eläkkeet, vähittäissijoitustuotteet, arvopaperimarkkinat ja finanssivalvonta.
   3 artikla
   Kokoonpano – jäsenten nimittäminen
   1.   Ryhmässä on 20 jäsentä, joista vähintään 11 jäsenen on edustettava kuluttajien ja yksityissijoittajien etuja tämän artiklan 2 kohdan a ja b alakohdan mukaisesti.
   2.   Komissio nimittää ryhmän jäsenet kiinnostuksenilmaisupyynnön jälkeen. Jäsenten on oltava:
   
               a)
            
            
               henkilöitä, jotka on nimetty edustamaan kuluttajien etuja; tai
            
         
               b)
            
            
               henkilöitä, jotka on nimetty edustamaan yksityissijoittajien etuja; tai
            
         
               c)
            
            
               henkilöitä, jotka on nimitetty edustamaan komission suosituksessa 2003/361/EY (4) määriteltyjä mikroyrityksiä mutta ei yrityksiä, joiden pääasiallisena liiketoimintana on tarjota finanssipalveluja; tai
            
         
               d)
            
            
               yksittäisiä asiantuntijoita, jotka ovat perehtyneet finanssipalveluihin niiden käyttäjien näkökulmasta mutta jotka eivät saa olla finanssipalvelualan palveluksessa parhaillaan olevia tai sen nimissä toimivia henkilöitä.
            
         3.   Tämän artiklan 2 kohdan d alakohdan nojalla valitut jäsenet nimitetään yksityishenkilöinä.
   4.   Ryhmän jäsenten toimikausi on kolme vuotta. Toimikausi voidaan uusia kahdesti.
   5.   Jäsenet, jotka eivät enää pysty osallistumaan tehokkaasti ryhmän työhön, jotka eroavat tehtävästään tai jotka eivät täytä tämän artiklan 2 ja 3 kohdassa tai perussopimuksen 339 artiklassa vahvistettuja edellytyksiä, voidaan poistaa tai heidän tilalleen voidaan nimittää uudet jäsenet jäljellä olevaksi toimikaudeksi.
   6.   Yksityishenkilöinä nimitettyjen jäsenten on joka vuosi allekirjoitettava sitoumus siitä, että he toimivat yleisen edun hyväksi, sekä selvitys sidonnaisuuksista, jotka voivat vaarantaa heidän puolueettomuutensa.
   7.   Jäsenten nimet julkaistaan Euroopan komission asiantuntijaryhmien rekisterissä sekä komission asianomaisilla verkkosivuilla.
   8.   Jäsenten nimien keräämisessä, käsittelyssä ja julkaisemisessa noudatetaan asetusta (EY) N:o 45/2001.
   4 artikla
   Toiminta
   1.   Ryhmä valitsee jäsentensä joukosta yksinkertaisella enemmistöllä puheenjohtajan ja varapuheenjohtajan. Puheenjohtajan ja varapuheenjohtajan valinnat suoritetaan joka vuosi uudelleen. Sama puheenjohtaja ja varapuheenjohtaja voidaan nimittää uudelleen.
   2.   Komission suostumuksella voidaan perustaa alaryhmiä tarkastelemaan erityiskysymyksiä ryhmän määrittelemien toimeksiantojen mukaisesti. Alaryhmät lakkautetaan heti, kun ne ovat täyttäneet toimeksiantonsa.
   3.   Ryhmä voi komission suostumuksella kutsua asiantuntijoita, joilla on erityistietämystä, osallistumaan ryhmän ja sen alaryhmien työhön.
   4.   Ryhmän jäsenten ja heidän edustajiensa sekä kutsuttujen asiantuntijoiden on noudatettava perussopimuksissa ja niiden täytäntöönpanosäännöissä vahvistettuja salassapitovelvollisuuksia sekä EU:n turvaluokiteltujen tietojen suojelua koskevia komission turvallisuussääntöjä, jotka on vahvistettu päätöksen 2001/844/EY, EHTY, Euratom liitteessä. Komissio voi toteuttaa kaikki asianmukaiset toimenpiteet, jos he eivät noudata näitä velvollisuuksia.
   5.   Ryhmä kokoontuu yleensä komission tiloissa Brysselissä keskimäärin kahdeksan kertaa vuodessa komission päättämässä kokoonpanossa ja sen päättämän aikataulun mukaisesti. Jäsenien pyynnöstä voidaan yksi kokous vuodessa pitää toisessa jäsenvaltiossa.
   6.   Komissio huolehtii ryhmän sihteeripalveluista. Komission virkamiehet voivat olla läsnä ryhmän ja sen alaryhmien kokouksissa.
   7.   Ryhmä vahvistaa työjärjestyksensä asiantuntijaryhmien työjärjestysmallin pohjalta.
   8.   Komissio voi julkistaa ryhmän laatimia kirjallisia tuotoksia kyseisen asiakirjan alkuperäisellä kielellä.
   5 artikla
   Palkkiot ja kulukorvaukset
   1.   Ryhmän jäsenille maksetaan 10 000 euron suuruinen vuosipalkkio heidän palveluksistaan. Palkkion suuruutta tarkastellaan kolmen vuoden kuluttua uudelleen.
   2.   Kulut korvataan komission vastuuyksiköitten ryhmää varten varaamien vuotuisten määrärahojen rajoissa.
   3.   Komissio korvaa komissiossa voimassa olevien säännösten mukaisesti ryhmän toimintaan liittyvät ryhmän jäsenten matkakulut ja tarvittaessa oleskelukulut. Komission yksiköt voivat mahdollisuuksien mukaan korvata tapauskohtaisesti kutsuttujen asiantuntijoiden matkakulut ja tarvittaessa oleskelukulut ulkopuolisille asiantuntijoille maksettavia korvauksia koskevien komission sääntöjen mukaisesti sillä edellytyksellä, että kuluille on saatu komission yksiköiden ennakkohyväksyntä.
   4.   Ryhmä voi tarvittaessa pyytää ulkoista tutkimusta voidakseen suorittaa tehtävänsä. Jos komissio pitää pyyntöä (pyyntöjä) aiheellisena, se voi päättää osoittaa tähän tarkoitukseen enintään 150 000 euroa tutkimukseen varatusta vuosittaisesta talousarviostaan. Komissio hallinnoi kyseistä talousarviota noudattaen tarkasti asiaa koskevia sääntöjään ja menettelyjään.
   
      Tehty Brysselissä 20 päivänä heinäkuuta 2010.
      
         
            Komission puolesta
         
         Michel BARNIER
         
            Komission jäsen
         
      
   
   
      (1)  KOM(2009) 114 lopullinen.
   
      (2)  EYVL L 317, 3.12.2001, s. 1.
   
      (3)  EYVL L 8, 12.1.2001, s. 1.
   
      (4)  EUVL L 124, 20.5.2003, s. 36.